5. primjer

Proizvođači perilica rublja proizvode niz strojeva, od najnovijih i tehnički naprednijih do starijih modela koji su tehnički manje napredni. Iako stariji manje napredni modeli upotrebljavaju više električne energije i vode, njihova je proizvodnja jeftinija i prodaju se po nižim cijenama nego noviji i tehnički napredniji modeli. U skladu s propisima EU-a svi su modeli razvrstani u osam kategorija energetske učinkovitosti, od A do H, i označeni u skladu s tim.

Inovacije u industriji usmjerene su na daljnje poboljšanje energetske učinkovitosti novih modela. Međutim, proizvođači perilica rublja smatraju i da imaju odgovornost pokušati smanjiti potrošnju energije svojih strojeva na druge načine. Stoga su se dogovorili o postupnom ukidanju proizvodnje i prodaje perilica rublja u kategorijama od F do H, odnosno starijih i energetski najmanje učinkovitih modela. Ti stariji modeli ujedno su najmanje učinkoviti s obzirom na potrošnju vode.

Sporazumom su obuhvaćeni svi proizvođači i stoga gotovo 100 % tržišta. Njime se predviđa da će se u roku od dvije godine postupno ukinuti proizvodnja i prodaja perilica rublja u kategorijama od F do H. Ti modeli čine oko 35 % ukupne prodaje na tržištu. Iako svi proizvođači sudionici već proizvode neke modele u kategorijama od A do E i stoga nijedan od njih neće izgubiti sav svoj obujam prodaje, to će na svakog proizvođača utjecati drukčije ovisno o njegovu asortimanu modela. Stoga je vjerojatno da će to utjecati na tržišno natjecanje između proizvođača. Osim toga, postupnim ukidanjem kategorija od F do H smanjit će se izbor strojeva dostupnih potrošačima i povećati prosječni trošak kupnje. Za prosječnog kupca perilice rublja kategorija od F do H cijena stroja povećat će se za 40 EUR do 70 EUR.

Prije provedbe sporazuma o postupnom ukidanju kategorija od F do H industrija je oglašivačkim kampanjama pokušala preusmjeriti potražnju s tih kategorija. Studije su pokazale da su te kampanje bile neuspješne jer je mnogim potrošačima teško odvagnuti pozitivan učinak budućeg smanjenja računa za električnu energiju i vodu te negativan učinak neposrednog povećanja kupovne cijene stroja.

Te studije pokazuju i da kupci perilica rublja imaju znatne koristi od postupnog ukidanja kategorija od F do H. Prosječni kupac perilice rublja nadoknadit će povećanje kupovne cijene u roku od jedne do dvije godine u obliku nižih troškova električne energije i vode. Velika većina potrošača, uključujući one koji rjeđe upotrebljavaju stroj, nadoknadit će povećanje kupovne cijene u roku od četiri godine. Budući da prosječni očekivani vijek trajanja strojeva u kategorijama od A do E iznosi najmanje pet godina, potrošači kao skupina ostvaruju korist od sporazuma. Ta se neto korist dodatno povećava za sve korisnike perilica rublja zbog koristi za okoliš koje proizlaze iz kolektivnog smanjenja upotrebe električne energije i vode. Smanjenje potrošnje električne energije dovodi do smanjenja onečišćenja uzrokovanog proizvodnjom električne energije, što je od koristi potrošačima, u mjeri u kojoj tržišni nedostatak povezan s onečišćenjem već nije obuhvaćen drugim regulatornim instrumentima (na primjer europski sustav trgovanja emisijama, kojim se ograničavaju emisije ugljika). Smanjenje potrošnje vode dovodi do manjeg onečišćenja vode. Budući da korisnici perilica rublja čine veliku većinu ukupnog stanovništva, dio tih koristi za okoliš pritječe potrošačima na mjerodavnom tržištu na koje sporazum utječe.

Analiza: iako će sporazum vjerojatno proizvesti znatne negativne učinke i biti obuhvaćen člankom 101. stavkom 1., vjerojatno će ispunjavati i uvjete iz članka 101. stavka 3. Naime, i. kao rezultat sporazuma prosječna perilica rublja postaje energetski učinkovitija i učinkovitija s obzirom na potrošnju vode, ii. to se ne bi moglo postići manje ograničavajućim sporazumom, na primjer kolektivnom oglašivačkom kampanjom ili oznakom, iii. potrošači na mjerodavnom tržištu imaju koristi od pojedinačnih gospodarskih koristi i kolektivnih koristi za okoliš te iv. nije došlo do uklanjanja tržišnog natjecanja jer sporazum utječe samo na područje primjene asortimana modela, što je jedan parametar tržišnog natjecanja, a ne na druge parametre, u pogledu kojih se može odvijati i odvija se tržišno natjecanje.